
Hevn i paradis

Heidi Rice

bor i London, er gift og har to tenåringssønner – noe som gir henne stor innsikt i mennenes psyke. Hun jobber også som filmjournalist. Hun elsker jobben sin, hvor hun blir kastet inn i en verden med sterke og sensuelle følelser, morsomme og sterke kvinner, flotte menn og glamorøse omgivelser hvor det ikke finnes skittentøyvask.

 


Til Amanda Cinelli,

en fantastisk forfatter og en

enda bedre venn, som hjalp meg

med denne boken med ordene: Hvorfor

lar du henne ikke bare stjele båten hans?


1

Milly Devlin heiste opp den lånte designerkjolen – som hadde kostet ti ganger hennes nåværende månedsinntekt – og løp ned de bratte steintrappene i måneskinnet …

Hun var på flukt igjen, denne gangen fra det fantastiske Capri-palasset – som lå på toppen av en klippe med utsikt over det asurblå havet – og åstedet for hennes siste katastrofe. For det hadde ikke vært hennes beste trekk å ha en offentlig krangel med søsteren foran et publikum av rike, vakre mennesker som drakk årgangsvin og spiste uvurderlig kaviar ute på marmorterrassen. Og det var absolutt ikke hennes intensjon da hun hadde gått med på å følge Lacey til lanseringsfesten for ektemannen Brandon Cades nye italienske datterselskap.

Milly bannet da hælen hennes hektet seg fast i en av brosteinene, men hun klarte å gripe tak i jernrekkverket før hun stupte hodestups ned i Napolibukten. Det ville ha satt en endelig sluttstrek for kveldens underholdning.

Hun trakk pusten rolig og sparket av seg de forbaskede skoene, som søsteren hadde lånt henne. Designersko var ikke Millys greie, like lite som overdådige sosiale arrangementer.

Lacey ville ikke at hun skulle føle seg malplassert i den verdenen hun selv og datteren Ruby nå levde i – takket være milliardæren Brandon Cade, faren til Ruby.

Hun kastet et blikk bakover, på den eksklusive festen som fortsatt var i full gang, og husket hviskingen hun hadde overhørt da hun trengte seg gjennom folkemengden på jakt etter nærmeste utgang. Hvis hun bare ikke snakket så godt italiensk.

«Jeg kan ikke forstå hvorfor Cade og kona hans finner seg i henne, den kvinnen er en utakknemlig drittunge.»

«Hun er en belastning og et null. Jeg har hørt at hun har reist rundt i Europa som en hjemløs.»

Hun ignorerte følelsen av forlegenhet. Hun brydde seg ikke om hva disse menneskene tenkte om henne. Hun hadde ikke noe ønske om å være en del av deres verden. Men da hun skyndte seg ned trappen, var det mye vanskeligere å avfeie det engstelige ansiktsuttrykket til Lacey da de kranglet for tjue minutter siden …

«Hvorfor kan du ikke komme hjem til London, Milly? Ruby savner deg. Jeg savner deg. Brandon er bekymret for deg, og det er jeg også.»

«Det er ikke hans jobb å bekymre seg for meg. Var det derfor du inviterte meg hit? For å overtale meg til å komme hjem? Jeg er lykkelig i Genova, Lacey.»

Men det var ikke helt sant. For Millys store plan om å leve av kunsten sin hadde ikke akkurat vært noen braksuksess … ennå. Sannheten var at hun aldri hadde hatt tid til å tegne eller utvikle noen av ideene sine, fordi hun hadde vært for opptatt med en rekke småjobber, først i Frankrike, så i Italia.

Men hun nektet å vende tilbake til London som en fiasko. Hun kunne ikke la søsteren og hennes nye mann forsørge henne. Det spilte ingen rolle hvor velstående Brandon Cade var, hennes liv var hennes ansvar. Hun ville heller ikke være tilskuer til søsterens lykkelige ekteskap.

Hun svelget og hatet den lille dråpen av misunnelse. Storesøsteren hadde jobbet så hardt så lenge, blitt alenemor bare nitten år gammel, og hun hadde vært reservemor for Milly også. Hun fortjente å finne lykken sammen med mediemogulen som hadde gjort henne gravid.

Om bare Milly ikke følte seg så håpløst utenfor. Milly, Lacey og Ruby hadde vært en enhet en gang. En tett, nær, sterk, ubrytelig familieenhet. Inntil Brandon Cade hadde oppdaget at Ruby var datteren hans … Og hadde dukket opp i deres vanlige, beskjedne liv for halvannet år siden og insistert på å gifte seg med Lacey og bli Rubys pappa på ordentlig. Og forandret Millys familie for alltid.

Hun passet ikke inn i deres eksklusive verden. Og jo fortere Lacey og Brandon forsto det, desto bedre ville det gå med dem alle. Og når det gjaldt hennes bedårende niese Ruby …

Milly forbannet seg selv da hun nådde den private brygga nedenfor palasset.

Milly snakket med niesen sin hver helg via videolink. Men Rubes var opptatt med å tilbringe kvalitetstid med pappaen sin, trene den veldig slemme hunden sin, Tingeling, og venne seg til sin nye lillebror, Arthur.

Hvis du visste hvor mye jeg savnet Ruby, Lacey. Men hun trenger meg ikke lenger, og det gjør ikke du heller.

Hun måtte skape seg en fremtid som ikke var avhengig av Cade. Hvorfor kunne ikke søsteren forstå det?

Og ja, kanskje Milly var i ferd med å gjøre livet til et stort rot, men Lacey og Brandons bekymring gjorde ikke saken bedre.

Irritasjonen forsterket seg da hun gikk langs kaien, der skinnende, overdimensjonerte superyachter og motorbåter lå tett i tett.

Det tok henne imidlertid mindre enn to minutter å innse at hun hadde tabbet seg ut igjen. Den private kaien var en blindvei. Hun kunne ikke komme seg til fergeterminalen for å ta båten tilbake til Sorrento herfra uten å svømme forbi den steinete odden eller klatre opp klippeveggen.

Det andre alternativet var selvfølgelig å gå tilbake og gå ut gjennom palasset i en flekkete kjole, ødelagt sminke og det som var igjen av frisyren Laceys personlige stylist hadde sørget for på hotellet deres i Sorrento.

Aldri i livet. Jeg svømmer heller en kilometer i designerklær enn å møte de snobbene igjen.

Hun gikk bort til enden av treplattformen som var bygget inn i fjellveggen, og fikk øye på en motorbåt som var fortøyd i den andre enden.

Var det ikke båten hun og Lacey hadde kommet med fra Sorrento?

Det lot ikke til å være noen i båten. Den eldre mannen som hadde kjørt dem hit satt sannsynligvis og spiste kveldsmat sammen med de andre ansatte oppe i palasset – klar til å eskortere henne og Lacey tilbake til Sorrento når arrangementet var over ved midnatt. Hun tok frem telefonen for å ringe ham. Så bannet hun. Ingen dekning.

Men … Hvorfor ikke bare låne båten? Hun visste hvordan den skulle kjøres, for hun brukte samme merke, om enn en mye eldre modell, til å frakte turister rundt i marinaen i Genova, en av de to jobbene hun sjonglerte med for tiden. Når hun kom tilbake til hotellet i Sorrento, der hun og søsteren bodde, kunne hun få en av de ansatte til å kjøre båten tilbake og hente søsteren.

Fyrverkeriet eksploderte på himmelen, og jubelen fra folkemengden på terrassen over minnet Milly om alle grunnene til at hun ikke ville tilbake.

Hun trakk pusten, stakk kjolekanten ned i trusa og hoppet over rekkverket.

Og smilte. For der satt nøkkelen i tenningen. Det måtte være et tegn. Ikke sant?

Så snart jeg har dekning, skal jeg si fra at jeg har lånt den.

Å komme seg tidlig tilbake til Sorrento ville også bety at hun kunne være ferdig pakket og på busstasjonen før Lacey kom tilbake til hotellet. Hun trengte ikke enda en plagsom samtale i kveld om sin uavhengighet, i tillegg til alle de andre hun hadde hatt med Lacey det siste året.

Hun ville sende søsteren en tekstmelding så snart hun var på bussen, be om unnskyldning og be henne om ikke å bekymre seg.

Milly startet båten. Vannet var klart så langt øyet kunne se, og fiskerne og turistene hadde gått til sengs for flere timer siden.

En triumferende latter brøt ut da hun ga full gass, og adrenalinet drev gjennom systemet hennes.

Endelig fri fra forpliktelsene og angsten som hadde tynget henne helt siden Lacey hadde invitert henne til arrangementet. Og hun hadde følt seg forpliktet til å delta.

Hun slapp ut et opprørsk skrik mens vinden slo henne i ansiktet.

Men jubelen ble kvalt i halsen hennes da en dør ble åpnet og en mann stormet ut. Mørk og ustelt, i svart smoking, med bare føtter og hvit skjorte som var åpen ned til livet. Det var absolutt ikke Paulo i sekstiårene som hadde kjørt dem til Capri for tre timer siden.

Hun kastet et blikk på det nakne brystet hans, som var overstrødd med hår, og fikk øye på en tatovering av kryssede huggerter over hjertet hans.

En pirat i designer-smoking … Drømmer jeg, eller hallusinerer jeg, eller begge deler?

«Hvem er du?» spurte hun, så sjokkert at ordene kom ut i et høyt skrik. «Og hvorfor gjemte du deg der nede?»

Det forbløffende kjekke ansiktet hans ble til en rasende mine.

«Jeg gjemte meg ikke, jeg sov, helt til du vekket meg», knurret han med en dyp stemme som var høy nok til å høres over brummingen fra motoren – og hjerteslagene som nå slo mot trommehinnene hennes. «Og dette er min båt. Så hvorfor i helvete stjeler du den?»

Herlighet – hun hadde lånt feil båt!

*

Roman Garner stirret på kvinnen som styrte båten hans. Hun var barbeint, hadde veltrente bein, en glitrende kjolen som var hektet fast i trusa, og en hårtopp som hadde falt til den ene siden.

Han selv hadde nettopp blitt vekket fra en god søvn.

Men jetlagget og trettheten – som hadde drevet ham ned til båten for å ta en lur og slippe unna det kjedelige og spektakulære selskapet – var forsvunnet. Han grep tak i rekka mens båten hoppet over bølgene, og stirret på kvinnen, hvis øyne nå var på størrelse med tallerkener.

«Jeg … Jeg stjal den ikke», sa hun, etter å ha fått talens bruk tilbake.

«Å, tilhører den deg?» snerret han, fast bestemt på ikke å smile av det sjokkerte uttrykket henne – eller bli opphisset av måten brystene hennes presset seg mot kjolestoffet på.

Han hadde vondt i hodet, og alt var hennes feil.

«Jeg lånte den», forklarte hun.

«Når noen låner noe av meg, pleier de å spørre først», påpekte han og gned seg i pannen. «Så jeg eventuelt kan si nei.»

«Jeg trodde båten tilhørte svogeren min.»

En sannsynlig historie. Trodde hun at han var en idiot? «Ja, sikkert.»

Hun åpnet munnen for å si mer, da båten traff en uberegnelig dønning.

Skriket hennes splittet natten idet han kastet seg frem for å fange henne før hun styrtet hodestups i vannet.

De falt hardt ned på dekket sammen. Han klarte å rulle rundt akkurat tidsnok til å ta mesteparten av fallet, i stedet for å knuse kroppen hennes under sin mye større kropp. Men det kostet ham dyrt. Han gryntet da smerten strålte gjennom hoften.

Han lå fortumlet på dekket og stirret opp mot nattehimmelen med armene fulle av den lille båttyven – som viste seg å være myk på alle de riktige stedene.

Det var tydeligvis altfor lenge siden han hadde hatt en kvinne oppå seg.

Det får vi ta en annen gang, Roman.

Hun klarte å komme seg på beina mye raskere enn ham, med et ansikt som var et bilde på angst og sjokk … Men ikke på langt nær angrende nok, etter hans smak.

«Det var ikke meningen å stjele båten din», protesterte hun.

«Jaså? Hvem sin båt hadde du tenkt å stjele?» snerret han og løftet seg opp på albuene.

Men så dukket fullmånen frem bak en sky, og han fikk se ansiktet hennes tydeligere.

Sminken hennes var langt fra perfekt, men det gjorde henne ikke mindre vakker – store øyne, en gjenstridig hake og et lett overbitt fremhevet hennes overraskende skjønnhet. En liten gullring i venstre nesebor bidro til hennes særegne utseende.

Hun var påfallende …

Øynene hans smalnet. Og vagt kjent.

Kjente han henne? Og så slo det ham. Hun hadde ankommet sammen med Cades kone, Lacey. Hvis han hadde visst at Cade ikke kom til å være til stede på lanseringen selv, ville han aldri ha tatt seg bryet med å delta – selv om det skulle foregå like ved øya der han skulle starte en påtvunget toukers pause.

«Du jobber for Brandon Cade, ikke sant?» Var hun konas assistent? Hvis en av Cades ansatte hadde forsøkt å stjele båten hans, ville han finne en måte å bruke det mot rivalen sin på.

Kanskje litt industrispionasje? Eller enda bedre, et stort søksmål for å ydmyke mannen.

«Hva? Nei …», sa hun. «Kjenner du Brandon?» spurte hun, og hørtes skeptisk ut nå, men fortsatt ikke lei seg.

Han reiste seg opp og ignorerte smertene i hoften.

Var det Brandon? Var hun en av Cades’ innerste krets, da? En elskerinne, kanskje? Var det derfor kona hadde hatt den hviskende krangelen med henne tidligere på kvelden? Selv om det i så fall virket merkelig å ta med denne kvinnen til ballet.

Men uansett hvordan han så på det, kunne denne situasjonen ha potensial. Med mindre det var en felle, selvfølgelig. Hans vanlige kynisme slo inn. For hva var sjansen for at denne jenta hadde valgt å stjele båten hans? Og hvorfor i helvete var hun så utslitt, når hun hadde sett så lekker ut tidligere …?

«Ja, jeg kjenner Cade», sa han kryptisk. «Vi har felles forretningsinteresser», la han til, selv om han og Cade delte mye mer. Den velkjente harmen vred seg i magen hans. Men han ga slipp på den.

At Cade alltid hadde nektet å anerkjenne forbindelsen mellom dem, var Romans styrke nå, ikke hans svakhet. Etter seksten år med hardt arbeid var Roman nå en stor aktør på det samme feltet som Cade-familien hadde regjert i generasjoner i Storbritannia. Men i motsetning til Cade, som hadde arvet alt han hadde, hadde Roman gjort seg fortjent til sin posisjon.

«Hvem er du?» spurte hun igjen, som om hun ikke visste det.

Han skulte. Forsiktig, tenkte han.

Hvis hun jobbet for Cade, måtte hun vite nøyaktig hvem Roman var – for han hadde gjort det til sin oppgave å headhunte de beste medarbeiderne deres, bare for å irritere Cade.

«Siden det er jeg som er den skadelidende her, krever jeg at du identifiserer deg først», sa han bestemt. Han hadde gitt henne mer enn nok informasjon allerede.

Hun befant seg om bord i båten hans, midt ute i Napolibukta, uten hans tillatelse, og hun hadde skylden for en del blåmerker på kroppen hans. Det var en stor ubalanse her – som hun så ut til å ignorere fullstendig.

Irriterende nok ble han fascinert av det gjenstridige uttrykket hennes. Hvorfor ville hun ikke fortelle ham navnet sitt? Og hvorfor fikk det henne bare til å virke mer … sexy?

«Skadelidende, hvordan da?» spurte hun, hun hadde tydeligvis ikke fått med seg hvem som var kapteinen i dette universet. Nok en ny erfaring for Roman, som var vant til at kvinner gjorde nøyaktig som han sa.

«Ok, nå er det nok.» Roman dro telefonen ut av jakkelommen. «Du har to sekunder på deg til å fortelle meg hvem i helvete du er, hva slags forhold du har til Cade og hvorfor du stjal båten min, ellers ringer jeg politiet og får deg arrestert for piratvirksomhet og overfall.»

«Piratvirksomhet og …» Hun pustet sjokkert ut. «Det må være en spøk? Og hvordan overfalt jeg deg, egentlig?»

Han trykket på telefonen – for å ringe Giovanni, eiendomsforvalteren hans på Isola Estiva, ikke politiet, men det trengte hun ikke å vite. «Det tar bare et øyeblikk», sa han og løftet telefonen til øret.

«Ciao, la polizia?» sa han da Giovanni svarte.

«Ok, vent. Jeg heter Milly Devlin, jeg er Lacey Cades søster», brøt Milly fort inn.

Var hun Brandon Cades svigerinne? Altså ikke elskerinnen hans …

Lettelsen drev gjennom ham. Så rynket han pannen. Hvorfor i all verden var han glad for at hun ikke var rivalens elskerinne, når det ville ha vært en mye bedre tabloideksplosjon?

«Va bene, signor …», sa han i telefonen og avbrøt Giovanni, som prøvde å finne ut hva i helvete som foregikk. Da var de to, tenkte han oppgitt da han stakk telefonen i bukselommen.

Nå var han mer fascinert enn sint. Men han hadde ingen planer om å la henne slippe unna – for hennes familiebånd til Cade kunne bare forsterke potensialet i denne situasjonen.

Det forklarte hvorfor hun og Cades kone hadde kommet til arrangementet sammen. Men det forklarte ikke krangelen han hadde vært vitne til. Ikke at hennes familiesituasjon interesserte ham i seg selv. Familier var ikke hans sterke side – han visste ingenting om dynamikken i dem, og han ønsket ikke å vite det. Men hvis det var problemer i Cade-paradiset, kunne han kanskje bruke det til sin fordel. Cades mye omtalte ekteskapelige lykke – helt siden mannen endelig hadde nedlatt seg til å anerkjenne sitt eget barn og giftet seg med moren, fire år for sent – hadde ikke overbevist Roman det minste. Roman hadde kjøpt Drystar for å få historien ut, og siden hadde tabloidjournalistene hans vært på jakt etter en ny saftig avsløring. Men irriterende nok hadde Cade klart å snu avsløringen av sitt hemmelige kjærlighetsbarn til sin egen fordel, ved å gifte seg med jentas mor og deretter late som om han var forelsket i kvinnen.

Å bli kjent med Cades svigerinne kunne hjelpe ham å finne ut sannheten om det. Han brydde seg vanligvis ikke om å gjøre noe av drittarbeidet selv, det var jobben til redaktørene, journalistene og spaltistene hans. Og han hadde også sluttet å bry seg om Cade – fordi han hadde bestemt seg for at det ikke var bra for den mentale helsen hans å være så fokusert på fyren … Men dette scoopet hadde landet i fanget hans. Bokstavelig talt. Og han hadde blåmerker som bevis.

«Fortell meg nå hvorfor du stjal båten min», forlangte han.

Kvinnen slo armene rundt seg. Den tynne kjolen ga henne ikke mye beskyttelse mot den kjølige luften. Hvis han hadde vært en gentleman, ville han ha tilbudt henne jakken sin. Men det var han ikke.

Hun så bort. «Å låne båten din var en dum impuls som jeg angrer dypt på nå. Men jeg trodde virkelig at dette var Cade-båten,» sa hun, med en litt mer angrende tone nå.

Fremgang.

«Og jeg måtte forlate festen», la hun til. «Er det forklaring nok for deg?» avsluttet hun, men den sta minen og det direkte blikket ødela fullstendig den nesten angrende effekten.

«Ikke akkurat», svarte han. «Jeg trenger en mye mer spesifikk forklaring.»

Hun så rasende ut – og han begynte faktisk å kose seg, mer enn litt.

Selv om han ikke var sikker på hva som var mest tilfredsstillende, å ha et medlem av Cade-familien i sin vold, eller måten ansiktet hennes så enda mer fantastisk ut når hun var sint.

«Det vil si», fortsatte han, «hvis du ikke vil at jeg skal få deg arrestert.»

Hun hveste noe som hørtes ut som «rike mennesker», og ikke på en rosende måte.

«Greit, arrester meg!» Hun slo oppgitt ut med armene. «Men du kommer til å ende opp med å bli siktet for å ha kastet bort politiets tid, når det viser seg at det hele var en stor misforståelse.»

«Da får jeg kanskje nøye meg med å gi deg et enormt søksmål i stedet.» Han gned seg over den ømme bakenden. «Femti tusen for hvert blåmerke burde få deg til å tenke deg om to ganger før du låner andres båter uten deres tillatelse.»

«Saksøk meg, da. Men jeg har til sammen ett hundre og sekstito euro på kontoen min, så en ti sekunders samtale til advokaten din vil koste deg mer enn du får ut av meg.»

«En fattig kvinne som går i designerklær og er Brandon Cades søster?» spottet han. «Jeg tror jeg tar sjansen.»

Han visste hvordan fattigdom så ut, for han og moren hadde levd på kanten av den i mesteparten av barndommen hans.

«Denne kjolen er ikke min», sa hun. «Jeg har lånt den av Lacey. Og jeg er ikke Brandons søster, jeg er hans svigerinne, og jeg er absolutt ikke hans ansvar. Hvis du saksøker meg, saksøker du en fullstendig ubetydelig Milly Devlin, som er like langt fra å være verdt å saksøke som du er fra å være en stygg, ydmyk fattigkar uten et gigantisk ego.»

Han måtte bite seg i leppen for ikke å humre av harmen hennes. Og hennes litt merkelige kompliment. Så hun syntes ikke at han var stygg. Godt å vite. Og det gigantiske egoet hans, vel, hun tok ikke feil der. Ja, han hadde et veldig sunt ego – som han hadde pleiet fra han var liten, for å komme seg gjennom barndommens fornedrelser og ydmykelser.

Kommentaren hennes om Cade var også opplysende. Det virket ikke som om hun nøt godt av hans gavmildhet. Men han visste nok om Cade til å vite at han var svært beskyttende overfor alle han mente «tilhørte» familien sin, og hans kones søster ville uten tvil kvalifisere. Selv om hun ikke så ut til å mene det.

Hun skalv igjen. Og han sukket.

«Her …» Han dro av seg jakken og la den over skuldrene hennes – det var ingen vits i å la henne fryse i hjel før han hadde fått noe nyttig informasjon ut av henne.

«Jeg ba deg ikke om jakken din», sa hun spisst.

Det iltre uttrykket fikk ham til å smile.

«Hva er det du smiler av?» spurte hun indignert, noe som bare fikk smilet hans til å bli enda bredere. Den spydige holdningen hennes var faktisk ganske forfriskende. Hvem skulle trodd det?

«Jeg smiler av deg», sa han. «Du er utrolig utakknemlig til å være en båttyv.»

«For siste gang, jeg er ikke en båttyv, jeg er en båtlåner.»

«Samme det …» Han var ikke klar til å gi slipp på henne ennå, men han ville heller ikke gi henne lungebetennelse, og da var det bare én mulighet – å sette kursen mot Isola Estiva – øya han hadde kjøpt for to somre siden, men som han sjelden hadde hatt tid til å bruke, før nå.

«Hvor kjører du meg?» spurte hun og stirret lengselsfullt på lysene i Sorrento, som forsvant i det fjerne i en rasende fart mens han kjørte ut i bukten.

Han kastet et raskt blikk på henne. «Til min private øy, der jeg har tenkt å sove på hva i helvete jeg skal gjøre med deg. For jeg er for trøtt til å bestemme meg for en passende straff nå …» Det var litt sant. Han hadde ikke fått en god natts søvn på flere måneder nå, mens han hadde presset seg selv og virksomheten sin til det ytterste. Og han hadde ikke tatt en skikkelig pause på over ti år – noe som var grunnen til at han hadde sovet så dypt da hun vekket ham.

«Men det kan du ikke! Det er kidnapping!» ropte hun over vinden og bølgeskvulpene mot båtskroget.

«Kidnapping, hva? Og det sier en båttyv …»

«Jeg er ikke en jævla …», ropte hun tilbake og bannet da hun ble tvunget til å holde seg fast. «Herregud, jeg gir opp.»

Han nøt hennes fortvilelse nesten like mye som synet av kroppen hennes drapert i jakken hans. Hun var en liten, spinkel sak, og jakken nådde henne nesten til knærne.

«Det vil ta oss omtrent en halvtime å komme til Estiva», sa han muntert. Det var nærmest utrolig at han hadde Cades stikkende svigerinne i båten, og han hadde ikke tenkt å gi opp spenningen ennå.

Hun så oppgitt ut i noen sekunder, så tok hun frem telefonen.

«Hva om jeg ringer politiet?» sa hun og viftet med smarttelefonen som om den var et dødelig våpen. «Og forteller dem at jeg har blitt kidnappet?»

«Lykke til», svarte han. «Ikke glem å nevne at Roman Garner kidnapper deg for å ha stjålet båten hans», supplerte han hjelpsomt. «Og tar deg med til Isola Estiva for å straffe deg. De kan hente deg i morgen, hvis du heller vil bli arrestert.»

Han knep leppene sammen for å holde tilbake latteren over det forvirrede ansiktsuttrykket hennes. Så konsentrerte han seg om å navigere båten.

«Roman Garner?» mumlet hun bak ham. «Jeg tror søsteren min, Lacey, kan ha vært på jobbintervju hos dere. Jeg er sikker på at jeg har hørt det navnet. Hun er journalist.»

«Muligens», sa han da det gikk opp for ham at hun virkelig ikke visste at han var hennes svogers største rival. Enten det, eller så var hun en prisbelønt skuespillerinne. «Men jeg vet ikke noe om din søsters jobbutsikter», la han til. «Jeg blander meg ikke i den daglige driften av virksomheten.»

Noe som ikke var helt sant …

Han hatet seg selv for den lille, hvite løgnen. Hvorfor skulle han bry seg om at Lacey ikke hadde takket ja til jobben i nettmagasinet Buzz. Å fortelle historien om hennes forhastede ekteskap med Cade etter Cades «overraskende» oppdagelse av at han var far til Laceys fire år gamle datter, hadde bare vært ett av Romans forsøk på å ydmyke mannen opp gjennom årene. Jobbtilbudet hadde vært en måte for Roman å holde øye med det han mistenkte var et falskt ekteskap på. Men det hadde ikke overrasket ham da Cades nye brud hadde takket nei. Tross alt hadde kvinnen helt sikkert innsett at det var mye bedre å holde på påskuddet om et lykkelig ekteskap med Brandon Cade enn å få muligheten til å bli Buzz’ viktigste kjendisjournalist.

I Garners tidlige vekstperiode, da selskapet fortsatt het Blackbeard Media, hadde Roman gjort det til sin oppgave å komme på radaren til Cade og irritere ham som bare det. Og å få Cades nye kone til å jobbe for ham ville ha vært litt av et kupp. Men Garner Media Group hadde viktigere ting å konsentrere seg om for tiden – som å overta Cade Incs topplassering i mediekonglomeratenes verden.

«Jeg kan ikke tro at jeg kom til å låne båten din ved et uhell», mumlet hun. «Lacey og Brandon kommer til å bli så lite imponert.»

Han snudde seg og så at hun stirret utover havet, men der han hadde forventet å se forakt – for han visste at Cade foraktet ham like mye som han selv foraktet Cade – så han bare oppgitthet i ansiktet hennes. Som om den personen Cade og kona hans ikke ville bli imponert over, var henne … Ikke Roman.

Hadde Cade aldri nevnt feiden deres for familien sin? Eller den virkelige grunnen til deres gjensidige fiendskap? Hvorfor overrasket ikke det ham? Han hadde tross alt alltid vært Cade-familiens skitne, lille hemmelighet.

«Hvorfor ringer du ikke Cade og forteller ham hvem sin båt du nettopp forsøkte å stjele?» provoserte han, og alt det gamle agget mot mannen dukket opp igjen – i tillegg til den vage følelsen av ikke å være god nok, som han hadde trodd han hadde forvist for lenge siden. Så irriterende å innse at de følelsene fortsatt var der i et skjult hjørne av psyken hans. «Det burde virkelig gjøre kvelden hans bedre.»

«Nei takk», sa hun. «Jeg tar sjansen», la hun til, og hørtes mye mindre selvsikker ut.

Interessant … Han hadde gitt henne sjansen til å ringe svogeren for å få ham til å komme henne til unnsetning, og hun hadde ikke benyttet seg av den. Hvorfor ikke?

Denne kvelden hadde potensial til å bli veldig heldig for ham – så snart han fant ut hvordan han kunne bruke denne kvinnens forbindelse til Cade. Men tanken fikk ham bare til å føle seg enda mer utmattet, og nå måtte han først og fremst konsentrere seg om å få dem helskinnet tilbake til Estiva.

Heldigvis for Milly Devlin utnyttet han ikke forsvarsløse kvinner. Men hun sto fortsatt i gjeld til ham.

Hun hadde tross alt nettopp forsøkt å stjele båten hans og gitt ham blåmerker og en forslått rumpe i samme slengen. Og for det ville han kreve hevn.

*

Av alle båter, i alle havner, i hele verden, hvorfor måtte jeg ved et uhell stjele båten til en annen mediemogul?

Milly stirret forferdet på den stive ryggen til mannen som sto ved spakene på motorbåten og håndterte den med fullkommen letthet.

Roman Garner.

Hun hadde hørt Lacey nevne ham før … Og hun skulle ønske hun hadde lyttet nøyere. Alt hun egentlig husket fra da Lacey hadde blitt tilbudt jobben på Buzz, var at hun ikke hadde tatt den. Hun hadde også beskrevet Roman Garner som en playboy. Og hun husket vagt at Brandon en gang hadde beskrevet forretningspraksisen hans som hensynsløs. Men hørte ikke det med når man var milliardær og mediebaron?

Ut fra det hun hadde sett av ham så langt, virket Garner absolutt som en «hensynsløs playboy».

Bortsett fra …

Hun skalv av kulde, trakk jakken hans tettere rundt seg – som fremdeles var varm fra huden hans – og pustet inn duften av såpe, havsalt og en deilig sandeltreparfyme.

Deilig? Seriøst, Milly?

Men hvorfor hadde han gitt henne jakken sin? Den ridderlige gesten passet ikke med truslene om straff og det faktum at han var i ferd med å kidnappe henne.

Ikke bare det, han hadde også reddet henne fra å falle over bord og tatt støyten da de traff en bølge og hun nesten hadde fått dem begge til å kantre.

Hun kjente et sug i magen da hun så skjorten hans blafre rundt overkroppen hans – og avslørte et bånd av solbrun hud, og enda en tatovering på korsryggen. Var det en forseggjort hodeskalle som matchet de kryssede huggertene på venstre brystkasse?

Han var tydeligvis opptatt av sjørøvere. Noe som var litt ironisk, med tanke på at han hadde beskyldt henne for å være sjørøveren.

Hun klamret seg til jakken hans, trøtt og forvirret og på vakt … Men ikke redd. Eller ikke så redd som hun antakelig burde være. For hun var definitivt blitt kidnappet.

Men da øyelokkene hennes sank, kunne hun bare se for seg det dansende lyset i øynene hans da han smilte av henne – noe som hadde gjort henne rasende for et øyeblikk siden, men som nå bare forvirret henne enda mer. Hvorfor fikk hun inntrykk av at alt dette var en stor spøk for ham? Og hvorfor hadde krangelen deres vært mer oppløftende enn opprørende? Var det fordi hun hadde sett et glimt av beundring i uttrykket hans da hun hadde utfordret og provosert ham?

Eller hadde hun misforstått det? Hun visste nesten ingenting om flørting, for hun hadde aldri hatt en ordentlig kjæreste. Det var en av de tingene europaturneen skulle råde bot på … I tillegg til planen om å ta kunstverdenen med storm, hadde hun hatt som mål endelig å ha det litt gøy, henge med folk på sin egen alder og miste den fordømte jomfrudommen. Men hun hadde ikke hatt sjansen, for hun hadde vært altfor opptatt med å ta strøjobber til å komme i nærkontakt med noen veltrente gutter.

Nok et eksempel på at Milly Devlins storslåtte plan om å starte et nytt liv i løpet av det siste året hadde vært en fullstendig katastrofe.

Hun blunket rasende mens hun prøvde å holde seg våken. Glem sjarmen hans. Roman Garner var spennende å sparre med, men hun tvilte på at hun kunne stole på ham.

Og ikke bare fordi han var en arrogant milliardær og kidnapper med et gigantisk ego. Men også fordi han hadde et slemt, og unektelig sexy, glimt i øyet som hun ikke ante hvordan hun skulle håndtere.

Godt gjort, Milly. Ikke gjør små feil når du kan gjøre store feil.

Men etter hvert som båten spratt over bølgene, ble øyelokkene tyngre, og tankene hennes klarte ikke helt å forholde seg til den nye og uvante bevisstheten som fikk den utmattede kroppen hennes til å føles annerledes.

